钦定古今图书集成/明伦汇编/官常典/第562卷 > 崔倰
## 钦定古今图书集成/明伦汇编/官常典/第562卷 > 崔倰

按《唐书崔祐甫传》：“倰字德长，祐甫从子也。性介絜，矜
己之清，视赃负者若仇。以苏州刺史奏课第一，迁湖
南观察使。湖南旧法，虽丰年贸易不出境，邻部灾荒
不恤也。倰至，谓属吏曰：‘此岂人情乎？无闭籴，以重困
民’。削其禁，自是商贾流通，赀物益饶。入为户部侍郎，
判度支。时田弘正徙镇州，以魏兵二千行，既至，留自”
卫，请度支给岁粮。穆宗下其议，倰固执不与，弘正不
得已遣魏卒。俄而镇兵乱，弘正遇害，倰之为也。时天
子失德，倰党与盛，有司不敢名其罪，出为凤翔节度
使。逾年，徙河南尹，以户部尚书致仕。卒，赠太子少保，
谥曰肃。